**ΕΙΣΑΓΩΓΗ ΣΤΙΣ ΙΑΤΡΙΚΕΣ ΣΧΟΛΕΣ ΚΑΙ ΤΙΣ ΣΧΟΛΕΣ ΔΙΑΤΡΟΦΗΣ ΔΙΑΤΟΛΟΓΙΑΣ (Από ΓΕ.Λ. και ΕΠΑ.Λ.)**

**Κωνσταντίνος Αδριανουπολίτης**

**Εκπαιδευτικός – Ερευνητής**

**Πρόεδρος Ε.Ε.Τ.Ε.Κ.**

Στις προσεχείς πανελλαδικές εξετάσεις του 2022 αναμένονται αλλαγές στο σύστημα εισαγωγής και στα Πανεπιστήμια, οι οποίες δεν έχουν ακόμη ανακοινωθεί με αποτέλεσμα μαθητές και γονείς, κυρίως της Γ΄ λυκείου, να βιώνουν μεγάλη σύγχυση και αγωνία. Τα μαθησιακά κενά των μαθητών, η μεγάλη εξεταζόμενη ύλη, η διαφοροποίηση των συντελεστών βαρύτητας, η αναμενόμενη κατάργηση ή συρρίκνωση πανεπιστημιακών τμημάτων κ.λ.π. έχουν δημιουργήσει ένα τοπίο ομίχλης για τις πανελλαδικές και την εισαγωγή στα Πανεπιστήμια.

Σε όσα από τα θέματα αυτά γίνονται νέες ρυθμίσεις, ακολουθεί ενημέρωση και σχολιασμός από δημοσιογράφους, αρθρογράφους, αναλυτές, ερευνητές κ.ά. οι οποίοι αναφέρονται στο λύκειο, στη Γ΄ λυκείου και εννοούν σχεδόν πάντοτε το Γενικό Λύκειο αγνοώντας ότι υπάρχει και το Επαγγελματικό Λύκειο.

Η τακτική αυτή οφείλεται, κατά την άποψή μας, στο γεγονός ότι τα θέματα της Επαγγελματικής Εκπαίδευσης είναι πιο πολύπλοκα δεν τα γνωρίζουν ή θεωρούν ότι οι μαθητές των ΕΠΑ.Λ είναι πολύ λίγοι και συνεπώς οι ενδιαφερόμενοι πολύ λιγότεροι.

Τα στατιστικά στοιχεία διαψεύδουν το σκεπτικό των λίγων μαθητών διότι οι μαθητές των ΓΕ.Λ. κατά το τρέχουν σχολικό έτος είναι 195.307 και των ΕΠΑ.Λ. 106.880.

Η προτίμηση και η διακριτική μεταχείριση προς τα ΕΠΑ.Λ οφείλεται στο γεγονός ότι το ΓΕ.Λ. μπορεί χαρακτηριστεί και ως ένα είδος «χρυσοτόκου όρνιθας», διότι το σχολείο αυτό οδηγεί στα Πανεπιστήμια, τροφοδοτεί τα φροντιστήρια, τα ιδιαίτερα, τα ιδιωτικά σχολεία, τα ΙΕΚ, τα Κολέγια.

Οι Ιατρικές Σχολές και φέτος αναμένεται να συγκεντρώσουν το μεγαλύτερο ενδιαφέρον των μαθητών και οι απαιτούμενες βαθμολογίες για την εισαγωγή σε αυτές θα κυμανθούν σε υψηλότατα επίπεδα.

Αυτό βέβαια δεν είναι κάτι καινούριο διότι το επάγγελμα του γιατρού απολαμβάνει το υψηλό κοινωνικό κύρος και την σίγουρη επαγγελματική αποκατάσταση στην Ελλάδα ή και στο εξωτερικό. Αυτά τα χαρακτηριστικά του ιατρικού επαγγέλματος υπάρχουν διαχρονικά, αλλά έχουν μεγιστοποιηθεί στις μέρες μας εξαιτίας της πανδημίας.

Οι σχετικές Σχολές με την διατροφή και την διαιτολογία, συγκεντρώνουν επίσης πολύ μεγάλο ενδιαφέρον μεταξύ των υποψηφίων για τα ΑΕΙ, διότι και εδώ υπάρχουν ευοίωνες προοπτικές επαγγελματικής αποκατάστασης.

Θα προσπαθήσουμε να διευκολύνουμε την επιλογή των υποψηφίων, τόσο των ΓΕ.Λ. όσο και των ΕΠΑ.Λ., παραθέτοντας στοιχεία από τις πανελλαδικές του 2021.

**ΠΑΝΕΛΛΑΔΙΚΕΣ 2021**

**ΙΑΤΡΙΚΕΣ ΣΧΟΛΕΣ (ΕΙΣΑΧΘΕΝΤΕΣ)**

Μαθητές ΓΕ.Λ. Μαθητές ΕΠΑ.Λ.

Βαθμολογία πρώτου/τελευταίου – Βαθμολογία πρώτου/τελευταίου –

Αριθμ. εισαχθέντων Αριθμ. εισαχθέντων

**ΑΠΘ**

19.565 – 18.654 131 19.780 – 19.610 8

**ΔΠΘ**

18.953 – 18.159 114 19.780 – 19.610 7

**ΕΚΠΑ**

19.739 – 18.826 140 19.670 – 19.535 8

**ΠΑΝΕΠΙΣΤΗΜΙΟ ΘΕΣΣΑΛΙΑΣ**

19.383 – 18.300 76 19.625 – 19.460 5

**ΠΑΝΕΠΙΣΤΗΜΙΟ ΙΩΑΝΝΙΝΩΝ**

19.386 – 18.341 110 19.670 – 19.495 7

**ΠΑΝΕΠΙΣΤΗΜΙΟ ΚΡΗΤΗΣ**

19.264 – 18.231 93 19.730 – 19.445 6

**ΠΑΝΕΠΙΣΤΗΜΙΟ ΠΑΤΡΩΝ**

19.495 – 18.421 136 19.700 – 19.460 8

**ΣΧΟΛΕΣ ΔΙΑΤΡΟΦΗΣ, ΔΙΑΙΤΟΛΟΓΙΑΣ (ΕΙΣΑΧΘΕΝΤΕΣ)**

**ΧΑΡΟΚΟΠΕΙΟ**

18.736 – 16.958 56 19.355 – 18.800 7

**ΔΙ.ΠΑ.Ε.**

18.250 – 14.889 91 19.685 – 18.535 12

**ΠΑΝΕΠΙΣΤΗΜΙΟ ΘΕΣΣΑΛΙΑΣ**

16.669 – 12.535 96 17.330 – 12.530 12

**ΠΑΝΕΠΙΣΤΗΜΙΟ ΠΕΛΟΠΟΝΝΗΣΟΥ**

15.830 – 11.234 120 18.665 – 17.795 15

**ΕΛ.ΜΕ.ΠΑ.**

17.185 – 9.663 120 18.120 – 17.455 15

Οι επιδόσεις των μαθητών στις πανελλαδικές του 2022 και οι βάσεις εισαγωγής θα υποστούν σημαντικές αλλαγές και η συμπλήρωση του μηχανογραφικού θα μετατραπεί σε σταυρόλεξο για δυνατούς λύτες. Οι αλλαγές δεν πρόκειται βέβαια να φέρουν τα πάνω κάτω και οι Ιατρικές, Νομικές, Μηχανικών, Στρατιωτικές Σχολές θα συνεχίσουν να είναι υψηλής ζήτησης.

Η νέα εξαγγελία από την Υπουργό Παιδείας, για την ίδρυση τμημάτων και Σχολών Εφαρμοσμένων Επιστημών, η οποία έγινε σε προσυνεδριακή συζήτηση της Ν. Δημοκρατίας στο Κέντρο Πολιτισμού «Ελληνικό Μολύβι», εμφανίζει μια νέα δομή η οποία μπορεί να χαρακτηριστεί ως «ΤΕΙ μέσα στα Πανεπιστήμια». Η εξαγγελία αυτή είναι γενικόλογη, και αφήνει πολλά καίρια αναπάντητα ερωτηματικά, ίσως κρύβονται σχεδιασμοί οι οποίοι θα προκαλέσουν αντιδράσεις.

Ίδωμεν

Αθήνα 30 Μαρτίου 2022

*Δημοσιεύτηκε στις 30/3/2022 στο alfavita.gr, στο ipaideia.gr και στο fresh-education.gr*